El marit de la dona agredida al parc de la Ciutadella aquest cap de setmana ha assegurat que la seva dona "va arribar a témer per la seva vida" i ha aclarit que no presenta cap denúncia perquè actualment es troba calmada i "no es troba en condicions d'anar a la comissaria". Així ho ha explicat en declaracions a Antena 3, en les quals ha agraït el suport de Ciutadans i el PP després de l'agressió que va patir la seva dona. El marit, que ha dit ser militant de Cs, ha assegurat que no sap si aquesta agressió està vinculada a una actuació política, però "és clar que va patir aquest atac per treure llaços grocs". Segons ha explicat, el matrimoni passejava pel parc de la Ciutadella quan van retirar tres o quatre llaços d'aquesta zona, i va ser llavors el presumpte agressor qui els va preguntar per què treien aquests llaços, fins i tot, segons el marit, arribant a insultar la dona anomenant-la "estrangera de merda".

"Primer li va clavar una bufetada a la cara i després li va donar un altre cop de puny i va començar a acarnissar-se amb ella. Jo no els vaig poder separar i va haver de venir la gent a fer-ho", ha argumentat el marit. Així mateix, ha afirmat que la seva dona té problemes asmàtics i va arribar a "témer per la seva vida" perquè el presumpte agressor la va agafar del coll i es va abalançar sobre ella, segons ha explicat. No obstant això, ha aclarit que el presumpte agressor "no va arribar a trencar el nas" a l'agredida com s'havia apuntat des de l'informe que s'havia fet en primera instància a l'ambulància que la va atendre.